Politiet efterlyser vidner, der har set eller har oplysninger om den formodede gerningsmand til en lang række indbrud i Hobro by de seneste tre uger. Nordjyllands Politi har frigivet to overvågningsbilleder af manden, som politiet håber kan føre til oplysninger om manden. 30 indbrud i Hobro by Der er gennem de sidste tre uger anmeldt 30 villaindbrud i Hobro by, fortæller Nordjyllands Politi i en pressemeddelelse. De fleste er sket i den sydlige del af byen, men også enkelte af dem i den nordlige og vestlige del af byen, og de fleste er sket i nattetimerne, oplyser lederen af efterforskningen, politikommissær Mikkel Brügmann. - Der har ellers været en lang periode med meget få indbrud i byen, så vi tager denne stigning i indbrud alvorligt. Vi efterforsker massivt i de enkelte sager, men indtil videre har vi ikke et bud på, hvem gerningsmanden er, siger han. Samme fremgangsmåde De enkelte gerningssteder er ofte i nærheden af stier, hvilket gør, at gerningsmanden kan benytte disse til at komme hurtigt væk fra husene. Efterforskningen har vist, at der har været villaindbrud i Randers, Hadsten og Viborg, hvor fremgangsmåden minder om dem, der er brugt i Hobro. - Derfor mistænker vi, at den samme gerningsmand kan operere i et større område, siger politikommissær Mikkel Brügmann. Ingen forbindelse til hjemmerøveri Manden forbindes til gengæld ikke til det hjemmerøveri, der søndag 17. oktober ramte Merete Eliassen. - Der er flere faktorer, der gør, at vi ikke forbinder denne sag med de øvrige, siger Mikkel Brügmann til til TV2 Nord. Politiet kan kontaktes på telefon 114.

Opsummering:
Mange villaer i Hobro by har de seneste tre uger været ramt af indbrud. Politiet i Hobro har nu billeder af den formodede gerningsmand.